Document ID: 32013R1224

UREDBA KOMISIJE (EU) br. 1224/2013
оd 29. studenoga 2013.
o izmjeni Uredbe (EZ) br. 800/2008 u vezi s razdobljem njezine primjene
EUROPSKA KOMISIJA,
uzimajući u obzir Ugovor o funkcioniranju Europske unije, a posebno njegov članak 108. stavak 4.,
uzimajući u obzir Uredbu Vijeća (EZ) br. 994/98 od 7. svibnja 1998. o primjeni članaka 92. i 93. Ugovora o osnivanju Europske zajednice na određene kategorije horizontalnih državnih potpora (1),
nakon savjetovanja sa Savjetodavnim odborom za državne potpore,
budući da:
(1)
Uredba Komisije (EZ) br. 800/2008 (2) prestaje važiti 31. prosinca 2013.
(2)
Komunikacijom o modernizaciji državnih potpora u EU-u (3) od 8. svibnja 2012. Komisija je započela opsežnu reviziju pravila o državnim potporama. U kontekstu te revizije Uredba (EZ) br. 994/98 već je izmijenjena Uredbom Vijeća (EU) br. 733/2013 (4). Niz drugih instrumenata državne potpore, kao što su potpore za inovacije, istraživanja i razvoj, potpore za zaštitu okoliša, rizični kapital i sanaciju i restrukturiranje poduzeća u teškoćama, još uvijek su u postupku revizije. Neće biti moguće finalizirati prilagodbu tih instrumenata prije isteka važenja Uredbe (EZ) br. 800/2008. Kako bi se osigurao dosljedan pristup u svim instrumentima državnih potpora, potrebno je produžiti razdoblje primjene Uredbe (EZ) br. 800/2008 do 30. lipnja 2014.
(3)
Uredbu (EZ) br. 800/2008 treba stoga na odgovarajući način izmijeniti.
(4)
S obzirom na produženje razdoblja važenja Uredbe (EZ) br. 800/2008 neke države članice možda će željeti produžiti mjere o kojima je dostavljen sažetak informacija u skladu s člankom 9. te Uredbe. Radi smanjenja administrativnog opterećenja, primjereno je smatrati da je sažetak informacija o produženju tih mjera dostavljen Komisiji, pod uvjetom da dotične mjere nisu bitno izmijenjene.
(5)
Ova Uredba treba stupiti na snagu sljedećeg dana od dana objave u Službenom listu Europske unije kako bi se omogućilo produženje razdoblja primjene Uredbe (EZ) br. 800/2008 do datuma njezina prestanka važenja.
DONIJELA JE OVU UREDBU:
Članak 1.
U članku 45. Uredbe (EZ) br. 800/2008 drugi stavak zamjenjuje se sljedećim:
„Primjenjuje se do 30. lipnja 2014.”
Članak 2.
Ako neka država članica uslijed izmjene Uredbe (EZ) br. 800/2008 želi produžiti mjere za koje je Komisiji podnesen sažetak informacija u skladu s člankom 9. Uredbe (EZ) br. 800/2008, smatra se da je sažetak informacija o produženju tih mjera dostavljen Komisiji, pod uvjetom da dotične mjere nisu bitno izmijenjene.
Članak 3.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
Sastavljeno u Bruxellesu 29. studenoga 2013.

Labels: 4
19